Molde bekrefter at Ola Kamara (25) er klar for klubben.

Spissen kommer i første omgang på lån fra Austria Wien ut sesongen, melder klubben på sin hjemmeside.

Men Molde har sikret seg en opsjon på kjøp etter sesongen.

Han er allerede på plass i Spania, og trente med Molde onsdag formiddag.

– Ola Kamara var i A-landslagstroppen i den perioden jeg var i trenerteamet der, og er en spillertype som vi diskuterte da jeg ble MFK-trener for ett år siden. Da sjansen dukket opp nå, var det opplagt at vi ville melde vår interesse, sier MFK-treneren til Rbnett.

Den israelske klubben Beitar Jerusalem skal også ha vært interessert i Kamaras tjenester. Det skrev Sports Walla forrige uke.

Kun ett mål på elleve kamper ble fasit for nordmannen i Austria Wien.

Før overgangen til den østerrikske toppklubben var Kamara utlånt fra SV Ried til 1860 München og Strømsgodset. Oppholdet i Strømsgodset ble meget suksessfylt med tolv scoringer på 14 kamper.